## Načelnik Generalštaba Vojske Crne Gore Dragutin Dakić

## Obraćanje na svečanosti isporuke helikopterā Bell 412 EPI Vojsci Crne Gore

## Vojni aerodrom Glolubovci, 10. septembar 2018.

Gospodine predsjedniče Vlade,

Gospodine ministre,

Dragi gosti,

Uvaženi predstavnici medija,

Hvala Vam što ste došli danas da zajednički obilježimo ovaj važan dan za Vojsku Crne Gore. Dolaskom i ova dva helikoptera Bell 412 EPI zaokružili smo najznačajnije opremanje Vojske od obnove nezavisnosti. Projekat nabavke ovih helikoptera je izuzetno značajan i uprkos našoj dugogodišnjoj viziji, tek sad su se stekli svi uslovi da se to i realizuje.

Svjesni potreba naše vojske i države odabrali smo tip i model helikoptera koji će na najbolji način odgovoriti bezbjednosnim zahtjevima na cjelokupnoj teritoriji države.

Ovi helikopteri unaprijediće mobilnost jedinica, izviđačke sposobnosti kao i ukupne transportne kapacitete Vojske Crne Gore. Pored toga omogućiće nam da dalje razvijamo sposobnosti za različite vrste evakuacije, traganja i spašavanja, te reagovanja u vanrednim sistuacijama.

Helikopter koji je došao ranije već je ljetos imao priliku da pokaže kapacitete i mogućnosti tokom gašenja požara, a posada koja je u Crnoj Gori i inostranstvu prošla svu neophodnu obuku za upravljanje njime, pokazala je zavidan nivo osposobljenosti. Sve ovo ukazuje da se obuka i palniranje zadataka u Vojsci Crne Gore realizuju na visokom nivou.

Vojska kao odgovorna institucija daće sve od sebe da unapređujući sposobnosti bude spremna za buduće izazove, da se na domaćinski odnosi prema državnom budžetu, pritom vodeći računa da bezbjednost i sloboda naših građana nemaju cijenu.

Kao saveznici u NATO-u pažljivo planiramo i projektujemo razvoj kapaciteta, gradeći tako kredibilitet u Alijansi. Vazduhoplovstvo Vojske Crne Gore ovom nabavkom značajno podiže svoje sposobnosti i gotovost za izvršeneje namjenskih zadataka.

U cilju podizanja sposobnosti i gotovosti naših kopnenih jedinica Ministarstvo odbrane i Vojska Crne Gore ubrzano rade na nabavci 67 lako oklopnih vozila koje će koristiti naše jedinice. Takođe, mogu da najavim da je donacija lako oklopljenih motornih vozila za jedinice vojne policije od strane SR Njemačke u završnoj fazi, te da ćemo uskoro i njih imati u sastavu Vojske Crne Gore.

U Mornarici VCG u procesu je konverzija raketnih topovnjača u patrolne brodove, što će ojačati naše pomorske spsosbnosti i prisustvo na moru.

Dakle, Vojska Crne Gore ide u korak sa razvojem savremenih tehnologija i izazova, sve sa jednim ciljem – da uspješno odgovorimo na postavljene misije i zadatke, i na taj način našim građanima omogućimo da se osjećaju sigurno i zaštićeno.

Nek je vječna Crna Gora!